Psa 104 | `TUCO | STEP | You nasaav pa taug naghaze you irau napait Yoova pa poia toni. O Yoova, Maaron tiou, yom izam tiina kat. Tapirim tiina toman ŋgurubam to izam tiina pani, nene ipambood ghom inimale nonogiiŋa to yes kinik. Muuŋ kat, yom ugharaat sambam paroŋania inim inam to nepooŋ inimale moogh guduuŋ to tamtoghon tiraava leso tineep ila paroŋania.\nMaaron igharaat mbeb naol naol, ve iŋginŋgin di\n1 You nasaav pa taug naghaze you irau napait Yoova pa poia toni.\nO Yoova, Maaron tiou, yom izam tiina kat.\nTapirim tiina toman ŋgurubam to izam tiina pani, nene ipambood ghom inimale nonogiiŋa to yes kinik. a\nMuuŋ kat, yom ugharaat sambam paroŋania inim inam to nepooŋ inimale moogh guduuŋ to tamtoghon tiraava leso tineep ila paroŋania.\n3 Ve upayoon ruum tiom izala ya to ineep izala tata pogho.\nYom ugham yaghur tae inim lem karis, leso uyoon izala pogho ve ulaan pani.\nTovenen yaghur imbaad ghom, ve ughaughau ila sambam paroŋania.\n4 Yom ugham yaghur inim lem mbaŋooŋa.\nVe yab yama, nene inim lem mbesooŋa. ▼\n▼ (104:4) Yab yama tonene, ŋgara pida tighaze nene iza to lalaav milia. Ve pida tighaze nene iza to aŋela pida to ghitoŋadi inimale yab yama. Muuŋ, Isaia ighita aŋela tovene (Is 6:2).\n5 Muuŋ, yom ughur taan iyoon tuŋia izala pughu.\nTauto irau induur maau. Inepneep tovene.\n6 Sawa tonenen, ugham te itatab taan toman lolooz tisob.\n7 Ghoro aliŋam iza, ve uyaan te ve ighau.\nAliŋam tapiri tiina inimale lalaav avolutu.\nTauto te ilooŋ ghom, ve rikia moghon ighau ila ilupi ila dige eez, ve taan peria. e\n8 Tovenen te imaak, ve lolooz peria, ve imaak izi izi le ndug rapadi peria paam.\nTauto aazne, ya ve te tineep ila inadi inadi to taum ughur di padi.\n9 Ve yom ughur ŋgat pa te ve taan.\nLeso te itatab taan ve ireu ndug muul sob.\nŊgat tonowen, te irau imalaaŋ pani maau. f\n10 Yom ugham ya tivot ila taan saambu to tineep taghon lolooz digedi,\nve tireer taghon ndariri tizila pa ŋgoloop.\n11 Ya tonowen tineep, leso mbeb naol naol to su tighun.\nEsele sagsagŋa paam. Ighaze murun di, nene pale tighun le isooŋ di.\n12 Man tirei rumadi izala ai to tiyoon ila ya digedi ne bogadi, ve tineep ila ve titaŋtaŋ.\n13 Yom uneep ila inam to sala we, ve ugham uman izizi ila lolooz.\nUraat tiom tonenen, tauto igham taan ŋgoreeŋa ivot ve mbeb popoia naol titub pooi.\n14 Yom ugham kikiliiŋ itub, leso makau, sipsip ve mbeb pida paam tighan.\nVe ughur mbeb naol pa tiuul tamtoghon paam. Leso tivazog di ve tigham uraat padi.\nYom ugham aniiŋ anoŋa ivotvot ila taan. g\n15 Ve ughur ai vaen, leso tamtoghon tigharaata ve tighun suru, ve igham di lolodi poia.\nVe ugham ai oliv padi paam. Leso tigham ŋgoreeŋa, ve timusil tinidi ve naghodi pani, le milmilia.\nVe ugham aniiŋ naol naol padi, leso tighan di ve ipalot di.\n16 Yoova, ai tiom mendepur to uvazog di izi Lebanon,\nyom uŋgin di pooi, ve ugham uman izizi padi. Tauto aazne tiza tinim tintina.\n17 Ai tonowen, man tirei rumadi izala bogadi.\nVe man ŋgau, ghoro tighagharaat rumadi ila ai to tinimale yar ne bogadi.\n18 Lolooz mamala dabadi, nene mekmek sagsagŋa inadi to nepooŋ.\nVe mbeb pida tinimale namaiva ve uzuuv ma venen, nene tiyoŋyooŋ ilooŋ ila yaam tintina lolodi izala lolooz.\n19 Yom ughur kaiyo inim iŋgat pa sawa to ndaman.\nVe ndag, nene iwatag sawa sine to iza, ve sawa sine to izila.\n20 Yom ugham mboŋ izi le ndug ndoroom, leso mbeb sagsagŋa to su tilaagh.\n21 Tovenen laion papaghu tilaghlaagh ve titaŋtaŋ, ve tikalkaal adi mbeb pa tighan.\nVe Maaron tau igham padi.\n22 Sawa to ndag iza, ghoro timuul tila pa inadi to ghenooŋ, ve tizi tineep.\n23 Ghoro tamtoghon anadi tivot tila pa tigham uraat.\nTighamgham uraat ila ila le rabrab izi.\n24 O Yoova, yom ughur mbeb naol naol.\nVe mbeb tisob to yom ugharaat di, tipatooŋ ghom tighaze ŋgar tiom tiina le tiina kat.\nTaan ivon kat pa mbeb ndiŋndiŋ ndiŋndiŋ to yom ugharaat di.\n25 Ve nagham ŋgar pa te paam. Nene tiina kat.\nVe mbeb ndiŋndiŋ ndiŋndiŋ to matadi iyaryaar tineep ila lolo. Pida tintina, ve pida geegeu.\nMbeb tonowen, tanin di, pale taraua maau.\n26 Waaŋ tiravraav ila te pogho,\nve Leviatan ▼\n▼ (104:26) Yes Kanaana ve Babilona ledi vuvuaaŋ pida to isaav tovene: Mbeb samia eez ineep ila te lolo. Tiwaat iza tighaze ‘Leviatan.’ Mbeb tonowen tiina le tiina kat, ve tapiri paam tiina kat. Tovenen yes Babilona ve Kanaana timatughez pani. Ve tighaze muuŋ kat, Leviatan iparab toman Maaron, ve ipazaagh te le ireu ndug. Eemoghon Maaron ilib pani ve itatani, tauto aazne mbeb naol tineep pooi. Ŋgeu to imbood mbouŋ tonene, iveleg vuvuaaŋ todi tonowen ighaze mbeb tonenen, Maaron ighita ighaze tiina maau. Nene mbeb sorok to imomogheer ila te lolo.\nilaghlaagh ila te lolo. Mbeb tonowen, tiina le tiina kat. Muuŋ kat, yom ugharaata, leso imomogheer ila te.\n27 Mbeb naol tonowen tighurghur matadi payom pa ugham adi aniiŋ.\nSawa to pitool di, yom taum upanpan di.\n28 Yes tineep ila nimam.\nIghaze ugham aniiŋ padi, yes pale tighami.\nIghaze ukaak nimam pa upan di, pale tighan mbeb popoia le apodi isuŋ. i\n29 Ve ighaze uŋgooz matam padi,\nnene pale timatughez, ve tiwaghamgham.\nVe ighaze upas avuvudi ighau,\nnene pale timatmaat le tinim ghavuur muul.\n30 Mbeb naol to tineep izi taan ne, yom uvib Avuvum ila padi, tauto tineep matadi iyaryaar.\nVe sawa to timaat, yom ugham papaghu todi tivot izi taan, leso tigham inadi.\n31 Yoova iza tiina pale ineep itaghoni taghoni gha ila.\nVe ye lolo poia pa mbeb naol to ye igharaat di.\n32 Ye tapiri tiina kat.\nIghaze mata izi pa taan, nene pale taan irur.\nVe ighaze itut lolooz eta, nene pale yab ighan lolooz tonenen.\n33 Tovenen sawa to naneep matag iyaryaar, you pale nambou ve napait Yoova.\nPale lolog poia pani, ve napaiti ila mbouŋ ila ila le nepooŋ tiou to taan isob.\n34 Yoova igham ghou lolog poia kat.\nTovenen sawa to nanepneep ve naghamgham ŋgar pani, naghaze ye ighita ghou, ve lolo poia pa ŋgar tiou.\n35 Eemoghon ndiran samsamiadi to tighamgham sosor ila Yoova mata, poia pa ye ipasob di pa taan ve tilaledi.\nVe you, ghoro nasaav pa taug naghaze you irau napait Yoova pa poia toni.\nAleluia! Tapait Yoova!